સંજય ભણસાલીની આ ફિલ્મ શેક્સપિયરની જગપ્રસિદ્ધ કૃતિ ‘રોમિયો-જુલિયટ’ પર આધારિત છે. એવું નથી કે ભણસાલીએ પહેલી વખત કોઈ વિષય માટે પ્રેરણા લીધી હોય. સંજય ભણસાલીએ લબ્ધપ્રતિષ્ઠિત બંગાળી લેખક શરદબાબુની નવલકથા ‘દેવદાસ’ પરથી આ જ નામની ફિલ્મ બનાવી હતી તો ગુજરાતી નાટક ‘આતમ વીંઝે પાંખ’ પરથી ‘બ્લૅક’ ફિલ્મ બનાવી હતી. ભણસાલીની ટીવી-સિરિયલ ‘સરસ્વતીચંદ્ર’ પણ ગુજરાતી સાહિત્યકાર ગોવર્ધનરામ ત્રિપાઠીની આ જ નામની નવલકથા પર આધારિત છે. ભણસાલીએ પ્રોડ્યુસ કરેલી ફિલ્મ ‘રાઉડી રાઠોડ’ પણ તેલુગુ ફિલ્મની રીમેક હતી તો ભણસાલીએ બનાવેલી ફિલ્મ ‘ગુઝારિશ’ એક ઇંગ્લિશ ફિલ્મની અનઑફિશ્યલ રીમેક હતી તો ‘હમ દિલ દે ચુકે સનમ’ અનિલ કપૂર અને પદ્મિની કોલ્હાપુરેની ફિલ્મ ‘વો સાત દિન’ પરથી પ્રેરણા લઈને બનાવવામાં આવી હતી.